b'\n_START_ARTICLE_\nSkrivni vrt\n_START_SECTION_\nUspeh in raz\xc5\xa1irjenost\n_START_PARAGRAPH_\nSkrivni vrt je mladinski roman, ki je nastal v obdobju, ko je britanska dru\xc5\xbeba vstopila v \xc4\x8das precej\xc5\xa1njih sprememb v industriji in s tem precej\xc5\xa1njih dru\xc5\xbebenih preobratov, ki so povzro\xc4\x8dili nepri\xc4\x8dakovane kulturne posledice. Tak\xc5\xa1ne spremembe so neizogibno postavile klju\xc4\x8dna vpra\xc5\xa1anja glede razdelitve vloge spolov. V devetnajstem stoletju in v za\xc4\x8detku dvajsetega stoletja se je zaradi tehni\xc4\x8dnega napredka v zalo\xc5\xbeni\xc5\xa1tvu pojavila eksplozija \xc5\xa1tevila objavljenih del, vzporedno z mno\xc5\xbeico \xc5\xbeanrov in pod\xc5\xbeanrov, vklju\xc4\x8dno z otro\xc5\xa1ko literaturo. Vendar pa je hitro rasto\xc4\x8di uspeh tega \xc5\xbeanra spro\xc5\xbeil vpra\xc5\xa1anja o tem, kak\xc5\xa1ne knjige so primerne za branje otrok. Razdelek med knjigami za de\xc4\x8dke in knjigami za deklice se je zgodil v devetnajstem stoletju, v skladu z lo\xc4\x8denimi u\xc4\x8dnimi na\xc4\x8drti, ki so bili zasnovani glede na spol in razred. Avanture ali \xc5\xa1olske zgodbe so bile naslovljene na de\xc4\x8dke, medtem ko so bila dekleta primorana prebirati dolgo\xc4\x8dasne zgodbe o junakinjah, katerih edina vloga je ohranjanje polo\xc5\xbeaja tradicionalne \xc5\xbeenske oziroma zagovarjanje ideje varovanja doma\xc4\x8dega ognji\xc5\xa1\xc4\x8da. Skrivni vrt pa s postavljanjem osrednjega \xc5\xbeenskega lika v naravo in neke vrste avanturo ru\xc5\xa1i ustaljene knji\xc5\xbeevne vzorce takratnega \xc4\x8dasa in tako zdru\xc5\xbeuje fantovsko in dekli\xc5\xa1ko literaturo. Ravno to pa je vodilo k uspehu knji\xc5\xbeevnega dela, vendar \xc5\xa1ele po smrti avtorice, ko so literarni analitiki v njem videli druga\xc4\x8dno strukturo otro\xc5\xa1ke literature. Predvsem v anglo-saksonskem svetu sedaj u\xc5\xbeiva velik ugled. Roman je tako ve\xc4\x8dkrat omenjen kot eno najbolj\xc5\xa1ih otro\xc5\xa1kih del v 20. stol, na podlagi spletne ankete iz leta 2007 je U.S. National Education Association (ameri\xc5\xa1ko izobra\xc5\xbeevalno zdru\xc5\xbeenje) roman ozna\xc4\x8dilo kot eno izmed stotih najpomembnej\xc5\xa1ih otro\xc5\xa1kih del, namenjenim u\xc4\x8diteljem. Delo je bilo predmet \xc5\xa1tevilnih gledali\xc5\xa1kih in televizijskih adaptacij, v sodobnosti pa ga je \xc5\xa1e dodatno popularizirala filmska adaptacija leta iz 1993 v produkciji Warner Bros. Family Entertainment pod re\xc5\xbeijsko roko Agnieszke Holland, v kateri igrajo Kate Maberly, Heydon Prowse, Andrew Knott, John Lynch in Maggie Smith. Filmsko predlogo je napisala Caroline Thompson.\n_START_SECTION_\nZunanja in notranja zgradba romana\n_START_PARAGRAPH_\nRoman Skrivni vrt ima 27 poglavij, ki delujejo kot zaklju\xc4\x8dene celote, pa vendar v sosledju lepo tvorijo celoto._NEWLINE_Govori o deklici Mary, ki pri v Indiji ostane brez star\xc5\xa1ev, saj zaradi epidemije kolere zbolijo in umrejo. Pred smrtjo star\xc5\xa1ev je odra\xc5\xa1\xc4\x8dala predvsem v dru\xc5\xbebi slu\xc5\xbein\xc4\x8dadi, saj pri star\xc5\xa1ih ni bila ne opa\xc5\xbeena ne za\xc5\xbeelena. Pasivna vzgoja in nenehna prisotnost slu\xc5\xbein\xc4\x8dadi privede do tega, da postane Marija Lennox razvajena, sebi\xc4\x8dna in agresivna deklica. Po izgubi star\xc5\xa1ev sprva kratek \xc4\x8das pre\xc5\xbeivi z angle\xc5\xa1kim duhovnikom, nato pa jo njeno sorodstvo po\xc5\xa1lje v Anglijo, v predel Yorkshire, kjer naj bi \xc5\xbeivela v velikem pode\xc5\xbeelskem dvorcu skupaj s svojim stricem Archibaldom Cravenom, ki ga nikdar prej ni sre\xc4\x8dala. Ob prihodu se Marija vede nespodobno in povzro\xc4\x8da kar nekaj preglavic slu\xc5\xbein\xc4\x8dadi. Je tudi skrajno nesamostojna. Pogre\xc5\xa1a barvitost Indije in prezira vse, kar je povezano z dvorcem in ljudmi, ki \xc5\xbeivijo v njem. Vendar pa se Mariji kaj kmalu pribli\xc5\xbea mlada slu\xc5\xbeabnica z imenom Marta Sowerby, omeh\xc4\x8da jo s svojo prikupnostjo in spontanostjo, med drugim pa ji pripoveduje tudi o pokojni gospe Craven \xe2\x80\x93 sestri njene matere, ki naj bi ure in ure pre\xc5\xbeivela v svojem vrtu z vrtnicami, na katerem je po nesre\xc4\x8dnem padcu z veje drevesa umrla. Kmalu zatem je gospod Craven zaklenil vrt, klju\xc4\x8d zakopal in prepovedal komurkoli, da vstopi vanj. V Mariji so besede Marte zbudile zanimanje za iskanje skrivnostnega vrta, kar po\xc4\x8dasi pripelje do tega, da za\xc4\x8dne okolico sprejemati. Kmalu za\xc4\x8dne Marija u\xc5\xbeivati v odkrivanju narave in ljudi dvorca, njeno zdravje in odnosi se po\xc4\x8dasi izbolj\xc5\xa1ujejo, dobiva tek in postaja vse mo\xc4\x8dnej\xc5\xa1a. Dneve ne pre\xc5\xbeivlja ve\xc4\x8d zaprta v prostorih, pa\xc4\x8d pa jih pre\xc5\xbeivlja na zraku, v vrtovih, ki obkro\xc5\xbeajo dvorec, v dru\xc5\xbebi vrtnarja, ki ga spra\xc5\xa1uje, kje je skrivni vrt. Povezuje se z naravo. Marija se dnevno spra\xc5\xa1uje tako o skrivnem vrtu kot skrivnostnem joku, ki se pono\xc4\x8di razlega po hi\xc5\xa1i. Ko Marija raziskuje vrtove jo nenehno spremlja pti\xc4\x8dek, ki ji poka\xc5\xbee, kje je zakopan klju\xc4\x8d do vrat skrivnega vrta, nato pa ji pti\xc4\x8dek pomaga odkriti tudi vhod. Od Marte zahteva vrtno orodje, ki ga Marija dobi od Dickona, Martinega brata, de\xc4\x8dka, ki se zna pogovarjati z \xc5\xbeivalmi in do narave goji izjemno spo\xc5\xa1tljiv odnos. Ta jo nau\xc4\x8di delat z orodjem in kmalu se za\xc4\x8dnejo poznati spremembe v vrtu. Neke no\xc4\x8di Marija \xc5\xa1e enkrat sli\xc5\xa1i krike in se odlo\xc4\x8di, da jim bo sledila. Pripeljejo jo do de\xc4\x8dka po imenu Colin, ki \xc5\xbeivi v skriti sobi. Kmalu odkrije, da sta bratranca. Colin je namre\xc4\x8d sin gospoda in gospe Craven in trpi zaradi nedolo\xc4\x8denega problema s hrbtenico. Marija ga vsak dan obiskuje in ga s pripovedovanjem o Diconu, kasneje pa tudi o skrivnem vrtu, odvra\xc4\x8da od misli na bolezen. Colin nato le sklene, da \xc5\xbeeli z Marijo in Diconom na vrt. Od slu\xc5\xbein\xc4\x8dadi zahteva, da mu privedejo invalidski vozi\xc4\x8dek in tako ga sestri\xc4\x8dna in prijatelj peljeta v skrivni vrt. To po\xc4\x8dno dnevno in Colinovo zdravje se izbolj\xc5\xa1uje. Medtem ko so na vrtu, so otroci presene\xc4\x8deni, ko vidijo vrtnarja, da jih opazuje \xc4\x8dez kamnit zid. Razburjen in jezen, da bi na\xc5\xa1li otroke na skrivnem vrtu, zmerja s Colina, da nikdar ne bo mogel hoditi. Colin vstane s svojega vozi\xc4\x8dka in ugotovi, da so njegove noge zdrave, \xc4\x8deprav \xc5\xa1ibke od predolgega le\xc5\xbeanja. Vrtnar jim \xc5\xa1e zaupa, da je vrt kolikor tolikoo vseeno vzdr\xc5\xbeeval, \xc4\x8deprav je gospod Craven prepovedal vstop vanj. Colin kmalu pre\xc5\xbeivi vsak dan na vrtu v dru\xc5\xbebi ostalih dveh. Igrajo se in spremljajo, kako vrt dobiva cveto\xc4\x8do podobo. Otroci sku\xc5\xa1ajo zdravje Colina prikriti, da bi presenetili njegovega o\xc4\x8deta, ki je ves ta \xc4\x8das odsoten. Roman je zaklju\xc4\x8di s povratkom o\xc4\x8deta, ki ga domov privedejo \xc4\x8dudne sanje, prejme pa tudi pismo Martine mame \xe2\x80\x93 gospe Sowerby. Ko prispe na doma\xc4\x8de dvori\xc5\xa1\xc4\x8de, ga slu\xc5\xbein\xc4\x8dad napoti v vrtove, tam pa mu izza vrat skrivnega vrta v naro\xc4\x8dje po naklju\xc4\x8dju prite\xc4\x8de Colin. Otroci gospoda Cravena pospremijo v vrt, ki je v popolnem razcvetu. Nato se skupaj, s sre\xc4\x8dnimi obrazi vrnejo nazaj v dvorec.\n_START_SECTION_\nPripovedne strategije\n_START_PARAGRAPH_\nRoman Skrivni vrt je grajen predvsem na nasprotjih, ki za obdobje, v katerem je nastal, niso zna\xc4\x8dilna. Deklici Mariji so namre\xc4\x8d pripisane de\xc5\xa1ke lastnosti; odkrivanja narave, dela z orodjem, pogum, upornost, medtem ko sta de\xc4\x8dka Dickon in Colin precej po\xc5\xbeen\xc5\xa1\xc4\x8dena; Colin s svojo plahostjo, histeri\xc4\x8dnimi napadi in boleznijo, Dickon pa z izjemno ob\xc4\x8dutljivostjo do narave, sposobnostjo komuniciranja z \xc5\xbeivalmi in umirjenostjo. Glavna nosilka dogajanja v romanu je tako Marija, ki pa se v primerjavi z obema de\xc4\x8dkoma tudi najbolj razvije - od uporne, jezikave in nevzgojene deklice v umirjeno dekle, ki se zna lepo vesti. Tukaj gre izpostaviti to, da Marija ob koncu le postane zgledno dekle, torej ustreza normi viktorijanske dobe, ki je \xc5\xa1e imela vpliv na prehodu stoletij in je \xc5\xbeensko opisovala kot \xc5\xa1ibkej\xc5\xa1i in bolj vodljiv ter poni\xc5\xbeen spol. Prav zaradi razvoja osrednjega lika, pa tudi Colina, ki se mu v zaklju\xc4\x8dku romana prav tako zgodi preobrat, da iz mev\xc5\xbeastega de\xc4\x8dka postane odlo\xc4\x8den fant, ki lahko stoji na svojih nogah, lahko govorimo o Skrivnem vrtu tudi kot o razvojnem oziroma bildungs romanu._NEWLINE_Frances H. Burnett v romanu naredi korak vstran pri pripisovanju vlog \xc5\xbeenskam in mo\xc5\xa1kim, \xc4\x8deprav v zaklju\xc4\x8dku romana ostaja tradicionalna. Otro\xc5\xa1tvo v romanu\xc2\xa0 ni predstavljeno kot popolno, prav tako niso otroci. Marija in Colin se namre\xc4\x8d iz neobrzdanih otrok v vzgojene in spo\xc5\xa1tljive razvijeta \xc5\xa1ele ob koncu. Izpostaviti pa velja dejstvo, da sta ta otroka produkta odraslih, ki so ju zanemarjali in prepu\xc5\xa1\xc4\x8dali samim sebi._NEWLINE_Roman, ki ima prvine pustolovskega in je na prenekaterih mestih zelo napet, lahko obravnavamo na dva na\xc4\x8dina. Prvi velik pomen pripisuje naravi. Otroke iz zaprtih me\xc5\xa1\xc4\x8danskih prostorov postavlja v naravo, ki ji pripisuje mo\xc4\x8d ozdravljenja, tako duhovnega kot fizi\xc4\x8dnega. Druga stopnja branja pa odkriva spolne identitete, ki so dru\xc5\xbebeno in kulturno pogojene. Vrt je paradi\xc5\xbe, skrivali\xc5\xa1\xc4\x8de otrokom, u\xc4\x8dilnica zanje. Ob koncu pa se dogajanje iz vrta vendarle prenese nazaj v realno \xc5\xbeivljenje \xe2\x80\x93 v dvorec, kar nakazuje povratek k patriarhalni ureditvi dru\xc5\xbebe.'